CELEX: 32021R2027
Language: lt
Date: 2021-09-13 00:00:00
Title: Komisijos deleguotasis reglamentas (ES) 2021/2027 2021 m. rugsėjo 13 d. kuriuo iš dalies keičiamos Deleguotojo reglamento (ES) 2020/884 nuostatos, kuriomis leidžiama nukrypti nuo Deleguotojo reglamento (ES) 2016/1149 siekiant kovoti su COVID-19 pandemijos sukelta krize vyno sektoriuje, ir iš dalies keičiamas Deleguotasis reglamentas (ES) 2016/1149

2021 11 22   
               
               
                  LT
               
               
                  Europos Sąjungos oficialusis leidinys
               
               
                  L 415/4
               
            
         KOMISIJOS DELEGUOTASIS REGLAMENTAS (ES) 2021/2027
         2021 m. rugsėjo 13 d.
         kuriuo iš dalies keičiamos Deleguotojo reglamento (ES) 2020/884 nuostatos, kuriomis leidžiama nukrypti nuo Deleguotojo reglamento (ES) 2016/1149 siekiant kovoti su COVID-19 pandemijos sukelta krize vyno sektoriuje, ir iš dalies keičiamas Deleguotasis reglamentas (ES) 2016/1149
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (1), ypač į jo 62 straipsnio 1 dalį ir 64 straipsnio 6 dalį,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (2), ypač į jo 53 straipsnio b ir h punktus,
         kadangi:
         
                     (1)
                  
                  
                     Komisijos deleguotuoju reglamentu (ES) 2020/884 (3) nustatytos kelios nuo galiojančių taisyklių, inter alia, nustatytų Komisijos deleguotuoju reglamentu (ES) 2016/1149 (4) vyno sektoriuje, laikinai nukrypti leidžiančios nuostatos, kuriomis siekiama palengvinti veiklos vykdytojų padėtį ir padėti jiems susidoroti su COVID-19 pandemijos poveikiu. Tačiau, nepaisant šių priemonių naudingumo, atkurti pasiūlos ir paklausos pusiausvyros vyno rinkoje nepavyko;
                  
               
                     (2)
                  
                  
                     COVID-19 pandemija nėra suvaldyta. Skiepijimo kampanijų kai kuriuose Sąjungos ir kitų pasaulio kraštų regionuose nepakanka, o daugelyje šalių tebetaikomi judėjimo apribojimai ir socialinių kontaktų ribojimo priemonės. Tomis priemonėmis toliau, be kita ko, ribojamos kelionės ir socialinių susibūrimų, privačių švenčių bei viešų renginių mastas, taip pat galimybė valgyti ir vartoti gėrimus ne namuose. Dėl tų apribojimų Sąjungoje toliau mažėja vyno vartojimas, kaupiasi atsargos ir apskritai trikdoma rinka. Kai kuriose valstybėse narėse trečdalis suvartojamo vyno kiekio yra susijęs su turizmu. Todėl vyno vartojimas toliau mažėja, o atsargos išlieka didelės. Šie pandemijos padariniai, o kartu Jungtinių Valstijų nustatyti tarifai ir 2021 m. balandžio mėn. šalnos Europoje, turėjo didelį neigiamą poveikį Sąjungos vyno gamintojų pajamoms. Apskaičiuota, kad dėl visų šių veiksnių Sąjungos vyno sektoriaus apyvarta vidutiniškai sumažėjo 15–20 %, o kai kurios bendrovės, remiantis pranešimais, patyrė iki 40 % nuostolių;
                  
               
                     (3)
                  
                  
                     be to, šiuo metu itin sutrikdytą Sąjungos vyno rinką dar labiau trikdo netikrumas dėl krizės trukmės, kurią dėl viruso gebėjimo greitai mutuoti tebėra sunku numatyti. Tai reiškia, kad sektoriui atsigauti prireiks daugiau laiko, nei buvo galima numatyti 2021 m. pradžioje. Todėl siekiant išvengti bankroto atvejų didėjimo, apie kurį pranešta, tikslinga toliau teikti laikiną ir išskirtinę paramą Sąjungos vyno sektoriui;
                  
               
                     (4)
                  
                  
                     tikėtina, kad COVID-19 pandemija ir jos poveikis vyno rinkai tęsis ir po 2021 m., taigi ir didelę 2022 finansinių metų dalį, todėl Deleguotojo reglamento (ES) 2020/884 2 straipsnio 1, 3, 4 ir 6 dalyse nustatytų priemonių taikymą būtina pratęsti, kad jos būtų taikomos 2022 finansiniais metais;
                  
               
                     (5)
                  
                  
                     Deleguotojo reglamento (ES) 2016/1149 25 straipsnio 1 dalyje nustatyta, kad Reglamento (ES) Nr. 1308/2013 48 straipsnyje nurodyta parama savitarpio pagalbos fondams steigti neturi viršyti 10 %, 8 % ir 4 % gamintojų įnašo į savitarpio pagalbos fondą atitinkamai pirmaisiais, antraisiais ir trečiaisiais fondo veiklos metais. Tačiau iki šiol įgyta patirtis rodo, kad toks paramos lygis neskatina valstybių narių tos priemonės įtraukti į savo vyno sektoriaus paramos programas, o veiklos vykdytojų – pagal jas teikti paramos paraiškas. Atsižvelgiant į tai, kad savitarpio pagalbos fondai yra svarbi rizikos (be kita ko, rizikos, susijusios su nepalankiais klimato reiškiniais, tokiais kaip 2021 m. balandžio mėn. patirtos vėlyvos ir itin ilgos bei stiprios šalnos, ir rizikos, susijusios su rinkos sutrikimais, tokiais kaip tie, kuriuos lėmė COVID-19 pandemija) valdymo priemonė, tikslinga Deleguotojo reglamento (ES) 2016/1149 25 straipsnio 1 dalyje nustatytą paramos lygį padidinti du kartus ir taip labiau paskatinti vyno sektoriaus veiklos vykdytojus steigti savitarpio pagalbos fondus bei suteikti jiems priemonę bei paramą, padedančias apsisaugoti nuo būsimos rizikos;
                  
               
                     (6)
                  
                  
                     be to, šią didesnę paskatą tikslinga taikyti ilgiau nei vienus prekybos metus, nes patirtis parodė, kad praeityje parama savitarpio pagalbos fondams steigti pasinaudota labai nedaug. Taigi labai svarbu turėti pakankamai laiko informuoti valstybes nares ir vyno sektoriaus veiklos vykdytojus bei paskatinti juos pasinaudoti to išskirtinio lygio parama. Be to, savitarpio pagalbos fondams įsteigti gali prireikti ilgiau nei vienų metų. Todėl didesnė parama turėtų būti teikiama bent dvejus metus. Dėl visų šių priežasčių didesnė Sąjungos finansuojamos paramos, skiriamos savitarpio pagalbos fondams steigti, dalis turi būti užtikrinta iki 2019–2023 m. programavimo laikotarpio pabaigos;
                  
               
                     (7)
                  
                  
                     todėl deleguotieji reglamentai (ES) 2020/884 ir (ES) 2016/1149 turėtų būti atitinkamai iš dalies pakeisti;
                  
               
                     (8)
                  
                  
                     siekiant užtikrinti tęstinumą pereinant iš 2021 finansinių metų į 2022 finansinius metus, šis reglamentas turėtų įsigalioti trečią dieną po jo paskelbimo Europos Sąjungos oficialiajame leidinyje ir būti taikomas nuo 2021 m. spalio 16 d.,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2020/884 pakeitimai
            Deleguotojo reglamento (ES) 2020/884 2 straipsnis iš dalies keičiamas taip:
            
                        1)
                     
                     
                        1 dalis pakeičiama taip:
                        
                           „1.   Nukrypstant nuo Deleguotojo reglamento (ES) 2016/1149 22 straipsnio, 2020, 2021 ir 2022 m. neprinokusių vynuogių derlius tame pačiame sklype gali būti nuimamas dvejus ar daugiau metų iš eilės.“;
                        
                     
                  
                        2)
                     
                     
                        3, 4 ir 6 dalyse data „2021 m. spalio 15 d.“ pakeičiama data „2022 m. spalio 15 d.“
                     
                  
         
            2 straipsnis
            Deleguotojo reglamento (ES) 2016/1149 pakeitimas
            Deleguotojo reglamento (ES) 2016/1149 25 straipsnio 1 dalis pakeičiama taip:
            
               
                  „1.   Jeigu Reglamento (ES) Nr. 1308/2013 48 straipsnyje nurodyta parama naudojama savitarpio pagalbos fondų steigimo administracinėms išlaidoms finansuoti, ji neturi viršyti tokios gamintojų įnašo į savitarpio pagalbos fondą pirmaisiais, antraisiais ir trečiaisiais fondo veiklos metais dalies: 20 %, 16 % ir 8 %.“
               
            
         
         
            3 straipsnis
            Įsigaliojimas ir taikymas
            Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
            Jis taikomas nuo 2021 m. spalio 16 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. rugsėjo 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 549.
         
            (2)  OL L 347, 2013 12 20, p. 671.
         
            (3)  2020 m. gegužės 4 d. Komisijos deleguotasis reglamentas (ES) 2020/884, kuriuo dėl COVID-19 pandemijos 2020 m. nukrypstama nuo Deleguotojo reglamento (ES) 2017/891 vaisių ir daržovių sektoriaus nuostatų ir nuo Deleguotojo reglamento (ES) 2016/1149 vyno sektoriaus nuostatų (OL L 205, 2020 6 29, p. 1).
         
            (4)  2016 m. balandžio 15 d. Komisijos deleguotasis reglamentas (ES) 2016/1149, kuriuo papildomos Europos Parlamento ir Tarybos reglamento (ES) Nr. 1308/2013 nuostatos dėl nacionalinių vyno sektoriaus paramos programų ir iš dalies keičiamas Komisijos reglamentas (EB) Nr. 555/2008 (OL L 190, 2016 7 15, p. 1).